**Technické podmienky**

*(pozn.: Tieto technické podmienky sú uvedené ako minimálny štandard, ktorý musí byť dodržaný počas celej platnosti Zmluvy. Dopravca môže ponúknuť aj vyšší štandard, ako je tu uvedený. V prípade odkazov na konkrétne výrobky/materiály bude verejný obstarávateľ akceptovať aj ekvivalenty.)*

Denná turnusová potreba vozidiel: 4 ks kmeňové vozidlá + 1 ks výpomocné vozidlo + 1 ks záložné vozidlo.

Požiadavky na vozidlový park sú nasledovné:

Všetky kmeňové vozidlá musia byť vybavené minimálne troma dverami na nástup a výstup cestujúcich a musia spĺňať homologizáciu pre SK, legislatívne podmienky pre verejnú cestnú dopravu a právnymi predpismi.

Všetky kmeňové vozidlá musia mať jednotnú farebnosť a počas trvania kontraktu nesmú byť staršie ako 16 rokov.

Štandardná výbava vozidiel:

KAROSÉRIA – obloženie podlahy PVC krytinou resp iným oderuvzdorným a umývateľným materiálom. Boky obložené umakartovými panelmi alebo ekvivalentným materiálom. Osvetlenie priestoru vodiča a priestoru pre cestujúcich. Sedadlá mestské alebo medzimestské nepolohovateľné potiahnuté látkou. Prídržné tyče pre cestujúcich. Signalizačné tlačidlá „STOP“ pre cestujúcich z dôvodu zastavenia vozidla na autobusovej zastávke. Hasiace prístroje, bezpečnostné kladivká, lekárnička a zakladacie kliny. Všetky okná jednoduché s posuvným prípadne výklopným vetraním. Vykurovanie priestoru pre cestujúcich výhrevnými telesami s rozvodom teplého vzduchu v celom vozidle. Nezávislé kúrenie.

Sedadlo vodiča nastaviteľné, vzduchom odpružené. Predná a bočná slnečná clona. Elektronická pokladňa na vybavovanie cestujúcich.

MOTOR – naftový motor, prípustný je aj pohon na CNG, elektro alebo kombinácia.

BRZDY – pneumatická parkovacia brzda s účinkom na zadné kolesá.

PNEUMATIKY – musia spĺňať ustanovenie zákona č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov a zákona č. 106/2018 Z. z. o prevádzke vozidiel v cestnej premávke a o zmene a doplnení niektorých zákonov v znení neskorších predpisov.

BEZPEČNOSTNĚ PRVKY – musia byť konštruované tak, aby v prípade poruchy signalizovali vodičovi nebezpečný stav. Zaistenie vozidla proti neoprávnenému použitiu podľa predpisov platných v SR. Predné dvere musia byť uzamykateľné, ostatné dvere s možnosťou zaistenia zvnútra bez kľúča s ochranou proti neoprávnenej manipulácii.

TECHNICKÝ STAV VOZIDIEL – autobusy zabezpečujúce mestskú dopravu musia spĺňať homologizáciu pre SR a ostatné legislatívne podmienky pre verejnú cestnú dopravu. Musia byť v dobrom technickom stave a musia spĺňať všetky zákonom stanovené normy. Vozidlá musia spĺňať všetky parametre stanovené výrobcom, čo sa týka hluku, vibrácií a podobne.

NÍZKOPODLAŽNÉ VOZIDLÁ – zabezpečiť 50 % podiel nízkopodlažných kmeňových vozidiel, ktorými bude zabezpečovať minimálne 65 % kilometrických výkonov. Navrhovateľ je povinný počas celej doby plnenia predmetu Zmluvy dodržať predpísaný podiel nizkopodlažných vozidiel.

VYBAVENIE ELEKTRONICKOU TABUĽOU – každé kmeňové vozidlo musí byť vybavené elektronickou tabuľou počas celej doby poskytovania plnenia predmetu Zmluvy. Všetky kmeňové vozidlá musia poskytovať cestujúcim prístup na Wifi bezplatne, počas celej doby plnenia predmetu Zmluvy. Každé vozidlo musí byť vybavené monitorovacím zariadením na báze GPS ku dňu účinnosti Zmluvy ako aj počas celej doby plnenia predmetu Zmluvy.

PRIPRAVENOSŤ PERSONÁLU – ku dňu účinnosti Zmluvy budú všetci vodiči MHD disponovať platnou kvalifikačnou kartou vodiča (Ďalej len „KKV“) podľa zákona č. 280/2006 Z. z. o povinnej základnej kvalifikácii a pravidelnom výcviku niektorých vodičov v znení neskorších predpisov.

Dopravca je povinný zabezpečiť všetky spoje v celej dĺžke, ktoré má podľa platného cestovného poriadku vykonať. Všetky spoje musia byť prevádzkované výlučne na trase stanovenej aktuálnym cestovným poriadkom a musia obslúžiť všetky stanovené zastávky v správnom poradí. Dopravca nesmie bez objektívnej príčiny skrátiť alebo zmeniť trasu spoja, ako aj zmeniť časy odchodov a príchodov zo zastávok. Vozidlo MHD, ktoré bude mať prejazd z konečnej zastávky na začiatočnú zastávku linky v rámci zabezpečenia spoja bude vozidlo vedené pod výkonovými kilometrami. V prípade prejazdu vozidla MHD z konečnej zastávky do depa a opačne nejde o výkonové kilometre.

Presnosť dodržiavania cestovných poriadkov

Dopravca je povinný zabezpečiť, aby všetky spoje zo zastávok odišli presne podľa platného cestovného poriadku. Pod presnou prevádzkou sa rozumie taká, pri ktorej spoje v sledovaných obdobiach dodržiavajú presné, pri odchode zo začiatočných alebo z nácestných zastávok, časové údaje, uvedené v cestovných poriadkoch, prípadne s dovolenou časovou odchýlkou. Skorší odchod vozidla zo zastávky, ako je uvedené v cestovnom poriadku, nie je povolený. Tolerovaná časová odchýlka odchodu zo začiatočnej zastávky s časovými údajmi v cestovnom poriadku je 0 minút (tolerancia +0:00 až 0:59 min).

Záznam o prevádzke vozidla

Každé vozidlo prevádzkované na linkách v rámci MHD, musí byť vybavené záznamom o prevádzke vozidla, ktoré musí obsahovať minimálne nasledovné údaje:

● meno vodiča (vodičov),

● obchodný názov dopravcu,

● evidenčné číslo, alebo registračnú značku vozidla,

● linku a poradové číslo vozidla,

● časy nástupu a ukončenia služby vodiča, alebo odchodu a príchodu vozidla do vozovne, alebo garáží,

● všetky meškania a mimoriadnosti v doprave.

Všetky údaje je vodič povinný vyplniť pravdivo a včas. Záznam o prevádzke vozidla je vodič povinný na požiadanie predložiť oprávnenému pracovníkovi Mesta na kontrolu. Dopravca je povinný počas obdobia minimálne dvoch rokov všetky záznamy o prevádzke vozidla archivovať a v prípade potreby poskytnúť na kontrolu objednávateľovi. Okrem záznamu o prevádzke vozidla je možné získavať údaje o prevádzke vozidla aj z palubných počítačov vozidiel. Každý vodič (autobus), musí byť vybavený platným cestovným poriadkom, prípadne služobným cestovným poriadkom. Dopravca je povinný zabezpečiť, aby vodiči dodržiavali všetky pokyny uvedené v služobnom cestovnom poriadku.